รัฐบาลไทย-ข่าวทำเนียบรัฐบาล-รมช.ศธ.(ศ.คลินิก นพ.อุดม คชินทร) ตรวจเยี่ยมโรงเรียนร่วมพัฒนา จ.ระยอง-สมุทรปราการ
วันพุธที่ 5 กันยายน 2561
รมช.ศธ.(ศ.คลินิก นพ.อุดม คชินทร) ตรวจเยี่ยมโรงเรียนร่วมพัฒนา จ.ระยอง-สมุทรปราการ
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ลงพื้นที่ตรวจเยี่ยมโรงเรียนในโครงการโรงเรียนร่วมพัฒนา (Partnership School) ที่โรงเรียนวัดถนนกะเพรา จังหวัดระยอง และโรงเรียนวัดบางกอบัว (ขลิบราษฎร์บุรณะ) จังหวัดสมุทรปราการ
เมื่อวันจันทร์ที่ 3 กันยายน 2561 ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ลงพื้นที่ตรวจเยี่ยมโรงเรียนในโครงการโรงเรียนร่วมพัฒนา (Partnership School) ที่โรงเรียนวัดถนนกะเพรา อําเภอแกลง จังหวัดระยอง และโรงเรียนวัดบางกอบัว (ขลิบราษฎร์บุรณะ) อําเภอพระประแดง จังหวัดสมุทรปราการ
ที่โรงเรียนวัดถนนกะเพรา อําเภอแกลง จังหวัดระยอง
ศ.คลินิก นพ.อุดม คชินทร รมช.ศึกษาธิการ ตรวจเยี่ยมและมอบนโยบายการดําเนินงานในโครงการโรงเรียนร่วมพัฒนา (Partnership School) ณ โรงเรียนวัดถนนกะเพรา อําเภอแกลง จังหวัดระยอง โดยนายปิติพันธ์ เทพปฎิมากรณ์ ผู้แทนประธานเจ้าหน้าที่บริหารและกรรมการ ผู้จัดการใหญ่ บริษัท ปตท.จํากัด (มหาชน) และคณะทํางาน, นายสนิท แย้มเกษร ผู้ช่วยเลขาธิการคณะกรรมการการศึกษาขั้นพื้นฐาน, เรือโทศตวรรษ อนันตกูล รองผู้ว่าราชการจังหวัดระยอง, ผู้บริหารกระทรวงศึกษาธิการ ผู้บริหารระดับจังหวัดน.ส.ปวีณา พุ่มพวงผู้อํานวยการโรงเรียน คณะครู ผู้ปกครอง นักเรียน ตลอดจนผู้นําชุมชน ให้การต้อนรับและประชุมหารือร่วมกันเพื่อสร้างความเข้าใจสู่โรงเรียน
ศ.คลินิก นพ.อุดม คชินทร รมช.ศึกษาธิการกล่าวว่า โครงการ Partnership School เป็นโครงการที่ต่อยอดมาจากโรงเรียนสานพลังประชารัฐ ซึ่งสอดคล้องตามรัฐธรรมนูญแห่งราชอาณาจักรไทย พ.ศ.2560 "รัฐเปิดโอกาสให้ทุกภาคส่วนเข้ามามีส่วนร่วมในการจัดการศึกษา" แต่ต้องยอมรับว่า ที่ผ่านมาการจัดการศึกษาของกระทรวงศึกษาธิการ ยังขาดพลังการขับเคลื่อน จึงดําเนินการแสวงหาความร่วมมือจากภายนอก ไม่ว่าจะเป็นผู้ปกครอง ประชาชน ชุมชน องค์กรปกครองส่วนท้องถิ่น ตลอดจนภาคเอกชน เพื่อขับเคลื่อนโรงเรียน 50 แห่งแรกของประเทศ ไปสู่เป้าหมายทุกภาคส่วนเข้ามาร่วมจัดการศึกษา โดยเฉพาะภาคเอกชนที่ต้องการแนวคิดและวิธีการทํางานที่รองรับความเปลี่ยนแปลงต่าง ๆ ได้ดี มาร่วมสร้างโรงเรียนเพื่อเตรียมอนาคตให้กับลูกหลานของเรา
จากการรับฟังรายงานการดําเนินงานของโรงเรียนต้องขอชื่นชมกับความสําเร็จและความก้าวหน้าในหลายส่วน ไม่ว่าจะเป็นการออกแบบหลักสูตรที่มีความเชื่อมโยงกับบริบทเชิงพื้นที่ โดยเน้นทั้งวิชาการและวิชาชีพ พร้อมมีแหล่งเรียนรู้ที่โดดเด่น ทั้งห้องเรียนอากาศยาน การทําเกษตรกรรมตามหลักปรัชญาของเศรษฐกิจพอเพียง และแหล่งเรียนรู้ตามธรรมชาติในชุมชน เป็นต้น พร้อมปรับกระบวนการเรียนการสอนด้วยการปฏิบัติจริงนอกห้องเรียนในหลากหลายวิชา ส่งผลต่อการเปลี่ยนกระบวนการเรียนการสอน ตลอดจนการรับรู้และวิธีการทํางาน ถือว่าโรงเรียนได้ตั้งวัตถุประสงค์ในการจัดการความรู้และเตรียมอาชีพให้กับลูกหลานในวันข้างหน้าเป็นอย่างดี
นายปิติพันธ์ เทพปฎิมากรณ์ ผู้แทนประธานเจ้าหน้าที่บริหารและกรรมการ ผู้จัดการใหญ่ บริษัท ปตท.จํากัด (มหาชน)กล่าวว่า ปตท.ได้ให้การสนับสนุนโรงเรียนสานพลังประชารัฐกว่า 82 แห่ง เพื่อยกระดับมาตรฐานครูให้ดีขึ้น ทั้งภาษาอังกฤษ STEM ศีลธรรมจริยธรรม การพัฒนาตนเองและสภาพแวดล้อมอื่น ๆ จากนั้นขยายความร่วมมือสู่การสนับสนุนโครงการโรงเรียนร่วมพัฒนา จํานวน 5 โรงเรียน เป็นการเริ่มต้นจากจุดเล็ก ๆ แต่ดําเนินการอย่างต่อเนื่องระยะยาว เพราะเข้าใจดีว่า เรื่องของการศึกษาต้องใช้เวลานานกว่าจะเห็นผล และการเริ่มต้นที่ดีก็จะทําให้ได้รูปแบบและทิศทางในการขยายผลในระยะยาว
โรงเรียนวัดถนนกะเพรา ถือว่ามีความโดดเด่นของ "ชุมชน"ที่มีความเข้มแข็งในการร่วมพัฒนาโรงเรียน โดยทาง ปตท. ได้ส่งบุคลากรเข้ามาร่วมทํางาน ร่วมคิด ร่วมวางแผนเพื่อกําหนดทิศทาง และสิ่งหนึ่งที่ต้องการเห็นคือความร่วมมือจากชุมชนเป็นหลัก ผสานกับการสนับสนุนจากภาครัฐและเอกชน ที่จะช่วยกันสร้างภาพความสําเร็จให้เกิดขึ้นได้ไม่ยากจนเกินไป
เรือโทศตวรรษ อนันตกูล รองผู้ว่าราชการจังหวัดระยองกล่าวต้อนรับว่า มีความยินดีและเป็นเกียรติอย่างยิ่ง ที่โรงเรียนในพื้นที่บ้านเนินฆ้อน ได้รับคัดเลือกให้เข้าร่วมโครงการโรงเรียนร่วมพัฒนา ซึ่งถือว่าโรงเรียนวัดถนนกะเพราเป็นโรงเรียนเล็ก ๆ ที่มีความโดดเด่นทั้งทางวิชาการ วิชาชีพ และตั้งอยู่ท่ามกลางความสมบูรณ์ของธรรมชาติ ตลอดจนแหล่งเรียนรู้ และแหล่งท่องเที่ยวเชิงนิเวศน์ จึงเป็นโอกาสที่ดีอีกครั้ง ที่ทุกภาคส่วนจะได้มาช่วยพัฒนาการศึกษา ส่งผลต่อการพัฒนาชุมชนให้ดียิ่งขึ้น โดยเฉพาะบริษัท ปตท.จํากัด (มหาชน) ที่เข้ามาช่วยพัฒนาการศึกษาในพื้นที่จังหวัดระยอง
นางสาวปวีณา พุ่มพวง ผู้อํานวยการโรงเรียนวัดถนนกะเพรากล่าวว่า โรงเรียนวัดถนนกะเพรา ก่อตั้งขึ้นเมื่อปี 2482 ปัจจุบันเป็นโรงเรียนขนาดเล็ก สังกัดสํานักงานเขตพื้นที่การศึกษาประถมศึกษาระยอง เขต 2 มีนักเรียน รวม 143 คน เป็นนักเรียนไทย 113 คน และนักเรียนกัมพูชา 40 คน มีผู้บริหาร ครูและบุคลากรทางการศึกษา 9 คน โดยจัดการเรียนการสอนเน้นวิชาการ ทั้งในวิชาวิทยาศาสตร์ คณิตศาสตร์ และเทคโนโลยี พร้อมวิชาชีพตามความถนัดและสนใจของนักเรียน อาทิ ฝึกอาชีพอากาศยาน การทําเครื่องบินร่อน, สร้างรายได้จากการทําไข่เค็ม สลัดโรล เบเกอรี่ งานปั้นดินน้ํามัน การเกษตรกรรมตามหลักเศรษฐกิจพอเพียง เป็นต้น นอกจากนี้ยังมีความมุ่งมั่นให้นักเรียนมีวิถีความเป็นไทย ภายใต้การสนับสนุนของชุมชนอย่างเข้มแข็ง ในรูปแบบบวร (บ้าน วัด โรงเรียน)
ที่โรงเรียนวัดบางกอบัว (ขลิบราษฎร์บุรณะ) อําเภอพระประแดง จังหวัดสมุทรปราการ
จากนั้นในช่วงบ่ายศ.คลินิก นพ.อุดม คชินทร รมช.ศึกษาธิการพร้อมด้วยคณะ เดินทางไปตรวจเยี่ยมการดําเนินงานของโรงเรียนวัดบางกอบัว (ขลิบราษฎร์บุรณะ) อําเภอพระประแดง จังหวัดสมุทรปราการ
ศ.คลินิก นพ.อุดม คชินทรกล่าวว่า ขอให้ทุกคนมีความภาคภูมิใจที่ได้เข้าร่วมโครงการโรงเรียนร่วมพัฒนา เป็นหนึ่งใน 50 โรงเรียนแรก ที่จะได้ร่วมปฏิรูปการศึกษา และพัฒนาเป็นต้นแบบให้โรงเรียนอื่น ๆ ทั่วประเทศ ซึ่งการตั้งเป้าหมายเพียง 50 แห่ง อาจจะเป็นจํานวนน้อย แต่หากจะพิจารณาตามแนวคิดการพัฒนาแต่ละโรงเรียนให้มีเป้าหมายตอบโจทย์บริบทของพื้นที่ เชื่อมโยงกับชุมชนจริง ๆ และรองรับการเปลี่ยนแปลงของระบบเศรษฐกิจ สังคม และเทคโนโลยี จะทําให้ได้ต้นแบบที่มีความเข้มแข็ง ก่อนที่จะขยายไปสู่โรงเรียนอื่นอย่างรวดเร็วที่สุดเท่าที่จะทําได้ ในส่วนของระบบบริหารจัดการ กระทรวงศึกษาธิการมีความพยายามปรับให้เป็นระบบพิเศษ โดยให้โรงเรียนในโครงการขึ้นตรงกับเลขาธิการคณะกรรมการการศึกษาขั้นพื้นฐาน ภายใต้การสนับสนุนดูแลของสํานักงานเขตพื้นที่การศึกษาและศึกษาธิการจังหวัดเช่นเดิม พร้อมปลดล็อคกฎระเบียบเพื่อให้เกิดความคล่องตัว และมุ่งผลสัมฤทธิ์การศึกษาอย่างจริงจัง
สิ่งที่คาดหวังคือ การปรับตัวของผู้บริหารและครูด้วยกระบวนการทํางานและการเรียนแบบใหม่ นอกจากจะต้องเน้นการเรียนด้วยการตั้งคําถาม และการปฏิบัติจริงแล้ว รูปแบบการเรียนแบบไม่เป็นทางการก็เป็นสิ่งสําคัญ ต่อการปรับตัวรองรับการเรียนรู้แบบออนไลน์ ผ่านสื่อเทคโนโลยีที่ทันสมัย พร้อมความต้องการเรียนรู้ด้วยตนเองของนักเรียนในเรื่องใดเรื่องหนึ่งตามความสนใจ โดยไม่ต้องใช้เวลาเรียนแบบเป็นทางการเรียนถึง 4 ปี เพราะในเรื่องของความรู้ในปัจจุบันสามารถเรียนรู้ได้ทันกันหมดแล้ว เด็กไม่จําเป็นต้องมาเรียนรู้กับครูในห้องเรียนทั้งหมด
ดังนั้น การปรับตัวในเรื่องของจัดการเรียนการสอนให้ทันยุคทันสมัยจะช่วยเตรียมคนของเราให้เติบโตและอยู่รอดในโลกอนาคตได้ ในส่วนของโรงเรียนอื่น ๆ ในพื้นที่นี้ ที่ยังไม่ได้เข้าร่วมโครงการ ก็สามารถนําแนวคิดของโครงการโรงเรียนร่วมพัฒนาไปปรับปรุงพัฒนาไปพลางก่อน เพื่อเตรียมความพร้อมผลักดันตัวเองเข้าร่วมโครงการในปีต่อไป
นายชาติชาย อุทัยพันธ์ ผู้ว่าราชการจังหวัดสมุทรปราการกล่าวว่า จังหวัดสมุทรปราการและโรงเรียนจะพยายามผลักดันให้เกิดการปรับตัวให้เข้ากับสภาพเศรษฐกิจ และสังคมในปัจจุบัน พร้อมนําหลักคิดเกี่ยวกับการเรียนรู้ออนไลน์มาปรับใช้ให้เหมาะกับศักยภาพของเด็กในบริบทต่าง ๆ ด้วย ซึ่งผู้บริหารสถานศึกษาถือเป็นผู้นําสําคัญที่ทําให้เกิดการเปลี่ยนแปลงอย่างแท้จริง
โรงเรียนวัดบางกอบัว ก่อตั้งขึ้นเมื่อวันที่ 6 ตุลาคม 2476 ปัจจุบันตั้งอยู่ที่ถนนเพชรหึงษ์ อําเภอพระประแดง จังหวัดสมุทรปราการ จัดการศึกษาระดับประถมศึกษาถึงมัธยมศึกษาตอนต้น โดยเน้นห้องเรียนเป็นฐาน หน้างานคือผู้เรียน จัดกระบวนการเรียนการสอนครอบคลุม ด้านวิชาการ อ่านออกเขียนได้ คิดคํานวณเป็น, ด้านวิชาชีพ ค้นพบตัวตนตามความถนัดและสนใจ มีฝีมืองานช่าง การเกษตร ช่างตัดผม สกรีนเสื้อ มัดย้อม ตลอดจนน้ําหมักชีวภาพ และด้านทักษะชีวิต เข้าร่วมกิจกรรมจิตอาสา ทําความดีด้วยหัวใจ เข้าค่ายลูกเสือ เป็นต้น
Writtenbyนวรัตน์ รามสูต
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร